
tiems kurie Tėvynėje be laisvės 
ir tiems, kurie laisvėje be Tėvynės 
J.Eretas 


"Užmirštujų baltų" kelionė 


Iškilus šveicaras, didis Lietuvos patriotas Juozas Eretas-Jakaitis 
(Joseph Ehret) 1973 metais laisvajam pasauliui priminė apie tris pa- 
vergtas Pabaltijo šalis. Savo kūrinius J. Eretas rašė lietuvių kalba, ta- 
čiau leidinį, matyt, skyrė ne tik "tiems, kurie Tėvynėje be laisvės, ir 
tiems, kurie laisvėje be Tėvynės", bet ir kitoms šalims, gal numatė 
galimus vertimus į kitas kalbas, kad "Užmirštuosius baltus" parašė 
vokiečių kalba. Kitas, jaunesnės kartos Amerikoje gyvenantis Lietu- 
vos patriotas Algis Liepinaitis atkreipė dėmesį į studijos aktualumą, 
organizavo jos vertimus į anglų, prancūzų, italų, ispanų ir portugalų 
kalbas, išplatino ambasadoriams, politikams, žurnalistams Siaurės bei 
Pietų Amerikoje ir Europoje. Amerikos lietuvių žurnalistų sąjungos 
pirmininko Karolio Milkovaičio žodžiais, "profesoriaus Ereto balsas 
tikriausiai būtų likęs "šauksmu tyruose“, jeigu kažkur tarp lietuvių 
pabėgėlių nebūtų atsiradęs asmuo, dirbantis ta pačia "jausmo banga", 
kuris išgirdo ir suprato to šauksmo galią“. Amerikos lietuvių tarybos 
pirmininkas Grožvydas Lazauskas dr. J. Eretą įvardijo kaip tarptau- 
tinį Pabaltijo šauklį, o A. Liepinaitį - kaip tarptautinį leidėją. Pats J. 
Eretas A. Liepinaičiui rašė: "Stebiuosi Jūsų idealizmu! Linkiu ištver- 
mės šiame kelyje, nes jis vienintelis, kuris žada gero Amerikos lietu- 
viams ir pačiai Lietuvai. Pilnai pritariu, kad reikia mums išeiti iš savo 
kiauto - kas mums iš tokio lindėjimo savo kevale?! Reikia mums pri- 
sistatyti tiems, kurie gali mums padėti". 


Į Vakarus A. Liepinaitis pasitraukė 1944- 
aisiais, būdamas dvylikos metų. Vokietijoje gy- 
veno trylika metų, mokėsi lietuvių gimnazijo- 
je, laisvai kalba penkiomis kalbomis. Atvykęs 
į JAV, lankė Ilinojaus technologijos institutą 
Čikagoje, kurį baigė inžinerijos bakalauro 
laipsniu. 

Greta "Užmirštųjų baltų" A. Liepinaitis 

a i pasirūpino ir vysk. Vincento Brizgio knygos 
Algis Lkooialis apie tikinčiųjų sąlygas sovietų okupuotoje Lie- 

tuvoje išvertimu ir išleidimu ispanų kalba. Pats A. Liepinaitis, nors 
gyveno laisvoje šalyje, veikė slapta, nesigarsino, nės nenorėjo pa- 
kenkti Lietuvoje pasilikusiems artimiems giminaičiams. 

Baltų užmaršties tamsą, Lietuvos, Latvijos ir Estijos inkorpo- 
raciją į Sovietų Sąjungą, 1939 metų Molotovo ir Ribentropo slap- 
tus susitarimus J. Eretas teisingai nušvietė savo leidinyje. Studijos 
platinimas įvairiomis kalbomis, be abejonės, prisidėjo prie inkor- 
poracijos-okupacijos pasmerkimo, žadino užsienyje gyvenančius 
nepriklausomybės pripažinimo "lietumi" 1991 metais. 

Ilga buvo "Užmirštųjų baltų" kelionė į Lietuvą: vertimas į lie- 
tuvių kalbą tauraus Amerikos lietuvio A. Liepinaičio iniciatyva 
pasirodė beveik po trijų dešimtmečių, kai buvo išleistas vokiška- 
sis leidinys. Si studija Baltijos tautų visuomenei labai reikalinga 
būtent dabar, nes atėjo apsisprendimo metas: Vakarai, Rytai ar 
kokia pilkoji zona, Europos Sąjunga ir NATO, Rusijos "globa" ar 
nežinomybė? Apsisprendimui reikalingas savęs identifikavimas, 
atsakymas į klausimus, kas esame ir kuo esame pasiryžę būti, į 
kuriuos išpilietintos, praradusios tautinę savimonę visuomenės 
dalis nepajėgia sau atsakyti. Studijos autorius parodo ir istoriš- 
kai įrodo mūsų išskirtinumą ir individualumą, baltų vidinę laiky- 
seną "atrodyti romėniškai", kaip priešingybę maskvėnų "bizanti- 
jai", mūsų prigimtinę teisę į laisvę, į saugią būtį. 

Tikimės, kad "Užmirštųjų baltų" leidinys lietuvių kalba bus nau- 
dingas plačiajai visuomenei, diplomatams, politikams, žurnalistams, 
skatins juos kalbėti pasauliui apie baltų teisėtus siekius gyventi lais- 
vai ir saugiai, stabdys galimos užmaršties slinktį. 


"L'injustice s'oublie, la honte passe, mais Vacguisition rėstė 
("Neteisybė pasimiršta, gėda praeina, o grobis lieka") 
Marguis de Custine 


Kai 1968 metų rugpjūtį Sovietų armija, padedama kelių satelitų, 
įsiveržė į Cekoslovakiją, Vakaruose buvo prisiminta apie numalšintą 
sukilimą Vengrijoje (1956 m.) ir Vidurio Vokietijoje (1953 m.). Ne- 
daugelis tuo metu žinojo, kad Sovietų Sąjunga (SSRS) 1940-ųjų vidu- 
ryje pradėjo dar labiau neteisėtą veiklą - trijų nepriklausomų Baltijos 
valstybių (Estijos, Latvijos ir Lietuvos) likvidavimą. Mažai kas žino, 
kad šis prievartos aktas nebuvo pradžia - jau 1915 - 1920 metais So- 
vietų Sąjunga buvo užgrobusi Ukrainą, Gruziją, Armėniją. Įsiverži- 
mas į Čekoslovakiją 1968 metais dar nereiškė pabaigos: tuo tarpu tai 
buvo tik paskutinė grandis imperialistinės politikos grandinėje, kurią 
SSRS buvo paveldėjusi iš carinės Rusijos. Sis i1mperializmas pagal 
Kremliaus sukurtą pasaulinės revoliucijos planą siekė išplatinti visuo- 
tinį marksizmą - leninizmą, tai yra rusiško pavyzdžio komunizmą. 

Iš to šiandieninis laisvasis pasaulis galėtų kai ko pasimokyti, jei- 
gu turėtų noro ir gabumų, o iš istorijos padarytų atitinkamas išva- 
das. Baltų likimas galėtų būti taikomas kaip mokomoji priemonė. 
Nors šiais laikais turbūt nedaug yra vilties, kad nuo savo gerovės 
apsvaigusi Vakarų visuomenė būtų šios nelaimės sukrėsta (tebus tai 
jos sąžinės reikalas), bet visada išlieka tam tikro elito, kuris suvo- 
kia, kad šiandieninis likimas gali jau rytoj ištikti juos pačius. Jie vie- 
ną kartą jau stebėjo Sovietų Sąjungos žygį Atlanto link. 


Žemė, kraštas, tauta 


Kai kalbama apie baltus, paprastai turimi omenyje pietinėje Bal- 
tijos pakrantėje gyvenantys estai, latviai ir lietuviai. 

Apie 1,8 milijono estų yra finų - ugrų kilmės, kurie savo artimiau- 
siais giminaičiais laiko suomius. Jų žemės driekiasi šiaurės link, kur 
yra jų vardu pavadinta įlanka, o estai, kurių vardas atsispindi Tacito 
paminčtame pavadinime Aestii, įsikūrė pietinėje jos pakrantėje. Gy- 
vendami pereinamo krašto skersvėjuose, kai ką iš svetimųjų pasiim- 
dami, jie vis dėlto neprarado savitumo. Tai rodo visų pirma jų agliuti- 
nacinė kalba, kurios tolima giminystė su vengrų ir tiurkų kalbomis 
nepaneigiama. Nors estai yra žemdirbių tauta, jie anksti įkūrė Talino, 
Haapsalu ir Piarnu miestus, iš kur jau seniai veržėsi į jūrą. XIII a. 

pradžioje jie tapo krikščionimis, ir dabar vyrauja liuteronai. Tuometi- 
nis krašto valdytojas Gustavas II Adolfas 1632 metais Tartu micstė 
įkūrė aukštąją mokyklą, kuri vėliau reorganizuota į universitetą. 

Pietuose estai ribojasi su latviais. Sie yra indoeuropiečiai, kaip 
ir daugelis mūsų kontinento gyventojų. Jų kalba priklauso fleksi- 
nių kalbų šeimai, rytinei sateminių kalbų šakai, kuri morfologiškai 
ir fonetiškai skiriasi nuo mūsų vakarinės kentuminių kalbų gru- 
pės. Sateminių kalbų šeimoje latviai drauge su lietuviais sudaro 
baltų kalbų grupę, kuri labai skiriasi ir nuo germanų, ir nuo slavų. 
Latvių kalba turi melodingą kirtį, išlikusį iš stipraus prabaltų tono, 
kurį atkėlė į pirmąjį skiemenį, o tai, beje, nulėmė galūnių trumpė- 
jimą. Apie pustrečio milijono latvių gyvena Dauguvos apylinkėse. 
Jie taip pat yra prisiekę žemdirbiai, bet gilioje Rygos įlankoje val- 
do uostą, kuris jiems yra vienintelis išėjimas prie jūros. Krašte yra 
pastebimas racionalizmas, arčiau pajūrio gyvena evangelikai (60 
proc.), o giliau žemyne - katalikai (25 proc.). 

Dar toliau į pietus gyvena lietuviai (apie 3,2 mln.). Tai, ką Dau- 
guva reiškia latviams, lietuviams reiškia Nemunas (Nieman arba 
Memel). Sostinė Vilnius (Wilna) yra tiltas į rytinę žemyno pusę, 
Kaune (Kowno) susikryžiuoja prekybos keliai, o Klaipėda - beveik 
neužšąlantis uostas. Tauta išsaugojo savo senoviškus bruožus, ku- 
rie atsispindi, pavyzdžiui, kalboje, paveldėjusioje iš indoeuropie- 
čių prokalbės dainingą kirtį. Si kalba yra archajiška kaip sanskri- 
tas, skambi kaip senovės graikų, dėl to lingvistai ją dažnai vadina 
Adomo ir Ievos kalba. Gindamiesi nuo Ordino riterių "žygio į ry- 
tus", jie mūsų žemės plote buvo paskutiniai pagonys ir vėlai, dau- 
giausia per lenkus, priėmė krikščionybę. Greta 80 procentų kata- 
likų Nemuno žemupyje yra apie 8 procentai evangelikų. Tokį reli- 
gijų vaizdą papildė prieš Antrąjį pasaulinį karą krašte buvusi stipri 
žydų bendruomenė. Siame kare, kaip ir visose Baltijos šalyse, Žy- 
dai buvo rudųjų okupantų beveik iki paskutinio išnaikinti. Cia di- 
džiausia kaltė tenka Rosenberg'ui, Aitlerio "rasių ministrui", kuris 
buvo vokiečių kilmės batsiuvio sūnus iš Estijos. 


Romėnų dvasia ir vakarietiškas charakteris 

Tarp ugrų-linų estų ir indoeuropiečių latvių ir lietuvių yra skir- 
tumų - apie tai galima parašyti visą studiją, - tačiau jie vis tiek 
vadinami terra baltica (baltų žemėmis), nes tūkstantmetė istorija 

gyvenant petys prie peties išpuoselėjo panašius jų charakterio bruo- 
žus. Taip jie vaga po vagos kūrė bendrą valstietišką pasaulėjautą, 
tačiau šiandien vis daugiau nuo žemės darbų pasitraukusių valstie- 
čių miestuose sparčiai didina industrinę bendruomenę, kuri dabar 
Estijoje ir Latvijoje sudaro apie 55 procentus visų gyventojų. Kai- 
miškas atkaklumas traukia juos vis arčiau mare balticum, kuri ga- 
vo vardą iš senovės baltų būdvardžio "baltas". Baltijos jūra yra At- 
lanto kaimynė, todėl vis daugiau įtakos baltams daro vandenynas, 
tolindamas juos nuo kontinento rusiškumo. 

Kad mūsų dienų "geležinė uždanga" ir čia nusileidusi neteisin- 
ga linija, rodo vienas palyginimas. Nuo to laiko, kai Europoje atsi- 
skyrė bizantiškoji ir romėniškoji kultūros, Baltijos šalyse įsigalėjo 
lotyniškoji kultūra. Jie yra "romėnai", kurie asmenybę laiko ver- 
tingiausia žmogiškumo forma, dėl to J. Goethe's žodžiai "didžiau- 
sia laimė žemės vaikui - būti asmenybe" yra jiems savaime supran- 
tamas ir įprastas dalykas. Dėl šios romėniškos dvasios baltai - kar- 
tu su lenkais - yra toliausiai į rytus gyvenantys vakarų europiečiai, 
o iš senosios bizantiškosios kultūros neturi beveik nieko. Jiems 
viešpatavimas valstybės, kuri viską užkariauja (kaip ir Dievo va- 
lios viršijimas), yra ypač skaudus. Buvo laikas, kai romėnai gynėsi 
nuo bet kokio bizantiškosios kultūros viešpatavimo, taip šiandien 
baltai šiaušiasi prieš bolševizmą, mėgėjišką bizantizmo kopiją So- 
vietų Sąjungoje. Jie stengiasi atremti bet kokį laisvės suvaržymą, 
kovoja prieš individo menkinimą, bandos auginimą ir visų nuolan- 
kiųjų suvarymą į vieną gardą, vadinamą kolektyvu. Kad baltai prie- 
šinasi bet kokiam bizantiškumui, rodo ir tai, jog jie naudojasi loty- 
niškais, o ne Sovietų Sąjungoje įprastais kirilicos rašmenimis. 

Savo dvasingumu ir gyvenimo būdu baltai dažnai yra geresni 
Vakarų europiečiai negu Vidurio Europos gyventojai, kurių šiurkš- 
tokam temperamentui: trūksta dvasingumo. Vargu ar Vakaruose 
šiandien kas nors jaučia aisakomybę, kad dėl šitos baltų ir lenkų 
užtvaros Vakarai ramiai galėjo vystyti savo kultūrą. Kai Vakarų 
kritika pasigenda šių paribio tautų spartesnio civilizacijos augimo, 
jie pamiršta, kad kartu su arklu ir kalaviju negalima tuo pat metu 
vedžioti plunksnos. Išdidumas pasirodys nereikšmingas, kai prisi- 
minsime, kad 1683 metais Viena buvo išvaduota tik lietuvių ir len- 
kų kariuomenėms padedant. 

Nusistatymas šiaurės rytuose atrodyti romėniškai, kaip prie- 

šingybė maskvėnų "bizantijai", suformavo ir baltų vidinę laikyse- 
ną. Jų žmogus yra apdairus, bet sumanus ir atkakliai kruopštus. 
Kartais tam tikras atžarus prigimimas ir grėsmingas paribio vals- 
tybės žmonių likimas pasireiškia juose vienu metu, tuo tarsi pa- 
keičiamas jų dvasingumas, kurio platesnio veikimo galimybės buvo 
apribotos. Savo nuoširdumo jie nerodo liežuviu, pasitikėjimu ir 
svetingumu apdovanoja tik išmėgintą draugą. Dievas - puikus tei- 
singumo pavyzdys - jų garbinamas neperdėtai. Tarnauja Jam evan- 
gelikai su pietistiniu prieraišumu, o katalikai - su mistiniu atsida- 
vimu. Svetimų ponų šimtmečiais valdomi, jie buvo atitolę nuo 
politikos ir susikūrė valstybę savo ūkyje, kur su užsispyrimu mielai 
įsitvirtino. Jų idealas - vienkiemis, kaimų čia reta, kolūkiai kelia 
siaubą. Dėl savo blaivaus ir pasveriančio būdo baltai nelaiko sa- 
vęs kokiais nors ypatingais. Jiems posakis "Vokietija virš visko" 
skamba taip pat piktavališkai, kaip ir F. Dostojevskio žodžiai, 
kad kelias į tikrą žmogiškumą veda tik per rusiškumą. Baltų žmo- 
gui svetimas bet koks mesijo kultas, jis gerai žino, kad ir jis ant 
savo kojų nešioja dulkes kelio, kuriuo eina. 


Pakrantė kaip istorinis likimas 


Šiandieninė baltų gyvenamoji vieta nėra jų protėvynė. Jos reikia 
ieškoti į pietryčius kontinento gilumoje, iš kurios jie pasitraukė arba 
buvo pastumti į šiandieninius plotus. Cia, archeologų duomenimis, jie 
gyveno jau keletą tūkstančių metų prieš Kristų. Taigi jie turi teisę į šią 
žemę. Pakrantė yra jų tėvynė. Tai nėra tik banalus konstatavimas. Mes 
akivaizdžiai įsitikinome, kad geografinė padėtis nulemia krašto liki- 
mą. Pakrantė ypač garsėja turtinga istorija: pakanka priminti Portuga- 
liją, Norvegiją, Cilę ar Vietnamą - šie kraštai įspūdingai atspindi pa- 
krančių likimą. Baltų pavyzdys yra kaip tik klasikinis atvejis. 

Kiekviena pakrantė pirmiausia yra "aukso krantas“, jis atsiveria 
ne tik kaip tautos gyvenamoji vieta, bet ir kaip vartai į pasaulį. Kaip 
tik dėl šito pranašumo pakrančių savininkai visada įsigyja pavyduo- 
lių ir priešų, tai pakrančių tautoms kelia rūpesčių dėl jų nuosavybės. 
Šis pavojus Baltijos kraštuose ypač pagrįstas: pirmiausia dėl to, kad 
jūra beveik niekada visai neužšąla, antra, trūksta patikimos apsau- 
gos iš žemyno pusės. Estijos pavyzdys ypač skaudus tuo, kad jų 4077 
km ilgio siena per žemyną driekiasi tik 673 km. Toks išsidėstymas 

pakrantėje, kuris iš pirmo žvilgsnio atrodo pranašus, geopolitiniu 
požiūriu yra pavojingas. Čia gyvenimas apibūdintas kaip vivere peri- 
colosamente. Nors baltų tautos įpratusios prie pavojų, tačiau jų liki- 
mas, kurį sąlygojo geopolitiniai "įstatymai", nėra pavydėtinas. Pa- 
krančių istorija čia niekada nebuvo pajūrio idilė. 

Remdamiesi "priešingos pakrantės įstatymu" jau XIII amžiuje 
atplaukė danai, norėdami čia pasidaryti mare nostrum. Jie tuomet 
pakrikštijo ir Taliną, kuris reiškia Taanalinna ("danų miestas"). 
XVII amžiuje į šias žemes įžengė švedai, kurie, beje, elgėsi kilnia- 
širdiškai, nes šią epochą čia, kaip ir Suomijoje, prisimena kaip "aukso 
amžių". Tai buvo išimtis iš taisyklės. 

Toliau sekė ir kitas prievartos aktas, kai jau XVI amžiuje že- 
mes sujungti per jūrą norėjo lenkai, kurie įsiveržė į Dauguvos slė- 
nius ir iš Vengrijos kilusio karaliaus Stepono Batoro valdomi už- 
ėmė Rygą. Nors jie šių, toli nuo kontinentinės bazės nutolusių že- 
mių, išlaikyti nesugebėjo, tačiau nuo to laiko Latgaloje (rytinėje 
Latvijoje) paliko konfesinius Romos katalikų tikėjimo pėdsakus. 
Kad ir XI amžiuje susikūrusi Lietuvos Didžioji Kunigaikštystė pa- 
tyrė lenkų veržimąsi jūros link, įrodo ir jų krikštas, atneštas dau- 
giausiai per lenkus, paskui 1413 metais su jų karalyste sudaryta 
sąjunga, kuri tik 1569 metais Liubline tapo realia unija. 

Po kito "įstatymo", reiškusio "pakrantės pailginimą", čia prasi- 
dėjo vokiečių "žygis į rytus". Tai paspartino Kryžiuočių ir Kalavi- 
juočių ordinai, kurie krikštydami vykdė germanišką politiką ir su- 
vokietino pajūrį ištisa linija, jau 1386 metais besidriekusia nuo Ma- 
rienburgo iki Talino. Didžioji auka tada buvo prūsai, baltų gentis, 
kurios žemės buvo tarp Vyslos žiočių 17 Kuršių nerijos. (Ji buvo 
visiškai sunaikinta iki XVII amžiaus, ir, kaip kerštingoji Nemezi- 
dė norėjo, kad nugalėtasis perduotų savo vardą nugalėtojui, taip 
ordinas kaip Kaino žymę nešiojo vardą "prūsai".) 

"Tolimesnė šio pakrantės pratęsimo seka buvo vokiečių skverbima- 
sis. Šie "baltų vokiečiai" davė nusipelniusių žmonių, kaip, pavyzdžiui, 
Tartu profesoriai arba Rygos rašytojai. Dauguma kitų buvo išpuikę, 
laikėsi nuošaliai nuo vietinių, neturėjo tos pagarbos, kokią tarp latvių 
pelnė J. G. Herder's, gyvendamas nuo 1764 metų iki 1769 metų Rygo- 
je, arba kokią tarp estų iki mūsų dienų išlaikė Edzerdas Shaper'is. 

Savo pražūčiai baltai dar turėjo iškęsti ir rusų "žygį į vakarus", 
kai iš Sankt Peterburgo, kur Petras I pėr suomių žemes iškirto "lan- 

gą į Vakarus", netrukus jis griebėsi neužšąlančių uostų vakaruose ir 
1721 metais patraukė į Rygą. Po trečiojo Lietuvos ir Lenkijos pada- 
lijimo 1795 metais Katerina, vokietė iš Stettin'o, užvaldė 1r lietuvių 
pajūrį iki pat Klaipėdos vartų, dėl to bevcik visa baltų pajūrio dalis 
pateko į svetimas rankas. Drauge tai buvo ir skaudus dvasinis prara- 
dimas, nes kartu su pajūriu buvo prarastas ir "jūros auksas" - ginta- 
ras, apdainuotas baltų poezijoje. Dar Plinijus Vyresnysis ir Tacitas 
mūsų eros pradžioje minėjo gintarą kaip vertybę. 

Dėl šios politinės prievartos, iš visų pasaulio pusių tiesiogine 
prasme niokojusios pakrantę, estai ir latviai prarado galimybę su- 
kurti savo valstybę, tai pavyko tik Lietuvai (išskyrus jos pajūrį). 
Tačiau XVIII a. pabaigoje iš žemėlapių pradingo ir šitas politinis 
darinys. Taigi baltai vis dėjo viltis į savo vertingąjį pakrantės ruo- 
žą, kabindamiesi iš visų jėgų, kentėdami ir tuo pat metu kovodami. 

Šioje kovoje nuo XIX a. vidurio jie prieš akis turėjo laisvę ger- 
biančią Šveicariją, suprantama, kodėl estų liaudies vadas Konstanti- 
nas Paets'as po nepasisekusio sukilimo prieš carizmą 1905 metais 
patraukė būtent į šią šalį, kad ten pasirengtų naujoms užduotims, 
kurios vėliau jį iškėlė į Estijos valstybės viršūnę. Taigi nėra atsitikti- 
numas ir tai, kad estų nacionalinis teatras savo šventiniam atidary- 
mui pasirinko F. Silerio "Vilhelmą Telį". Ir latvių poetas Janis Rainis 
po 1905 metų revoliucijos rado prieglobstį Sveicarijoje, kur jis, glo- 
bojamas savo žmonos Aspazijos, iš Kastanjolos savo plunksna pa- 
dėjo tautai, kuri 1918 metais išsikovojo nepriklausomybę. Jam at- 
minti 1972 metais tautiečiai pastatė paminklą. Ir lietuviai matė savo 
politinį idealą Sveicarijoje, dėl to poetas Vincas Kudirka dar rusams 
valdant išvertė F Šilerio "Vilhelmą Telį", šia dvasia daugelis intelek- 
tualų (vyrų ir moterų) siekė studijuoti Fribourg'o universitete. 


Sava valstybė ir savarankiška raida 


Pirmojo pasaulinio karo metais vokiečiai sumanė savo pakran- 
tės ribas išplėsti nuo Karaliaučiaus iki Sankt Peterburgo, o rusai, 
priešingai, užsibrėžė tikslą žygiuoti vakarų kryptimi Karaliaučiaus 
link. Jie susidūrė prie Baltijos, kaip ir likusiame rytų fronte, tuo 
tarpu vakaruose politiškai išprusę latviai ir estai pirmą kartą pa- 
siekė tikslą sukurti savo valstybę, o lietuviai pasiruošė po 123 me- 
tų atkurti savo nepriklausomybę. 

"Tuo pačiu pasireiškė, - sakė Obervalyje apsigyvenęs, su estais 
ypač susijęs E.Schaper'is, - išoriškas baimės, vidinio gilaus sutriki- 
mo palikimas. Negalima vienu impulsu išvengti apie 800 metų tru- 
kusio kolonizmo (Latvijoje ir Estijoje). Impulsų buvo daug, lais- 
vėje jų vis gausėjo. Ir per dvidešimtį nepriklausomybės metų estai, 
latviai ir lietuviai buvo dar kartą įteisinti Europos kultūros bendri- 
joje" (Die baltischen Lander usw., S.13). 

Nereikia didelės fantazijos įsivaizduoti, su kokiu veržlumu pa- 
sinėrė į šitą darbą baltai, kuriame jie troško save įkūnyti, kad vėl 
nereikėtų išgyventi dramatiškos istorijos. 1918 metais iškovoję 
laisvę ir nepriklausomybę, jie kūrė demokratiškas respublikas, 
siekė tarpusavio federacijos, prisistatė Europos valstybėms ir įsto- 
jo į Tautų sąjungą; taigi, jų įsitikinimu, turi galioti teisės normos, 
o ne tai, ką geopolitikai vadina "įstatymais". Kultūros požiūriu jie 
buvo taip pat ne mažiau stropūs: vien estai, 1937 metais turėda- 
mi 17,25 mokslo ir meno kūrinius 10 tūkst. gyventojų, toli pra- 
lenkė, pavyzdžiui, danus (9,25), švedus (4,51) ir anglus (3,83). 

Tolimesnė perspektyva buvo patraukli, nes Sovietų Sąjunga aiš- 
kiai siekė šių kraštų palankumo. 1920 metais ji su šiomis valstybė- 
mis sudarė taikos sutartį, kuri užbaigė šių kraštų išsivadavimo iš 
Sovietų Rusijos kovą. Pirmame straipsnyje sakoma: "Siuo skelbia- 
me, kad visos tautos turi teisę į apsisprendimą. Todėl Sovietų Są- 
junga pripažįsta jų (naujųjų valstybių) suverenitetą ir nepriklauso- 
mybę ir savanoriškai bei visiems laikams atsisako visų teisių, ku- 
rias Rusija kada nors turėjo šiame regione". 

Kaip visuotinio susitaikymo tęsinys buvo sudaryta Sovietų Są- 
jungos nepuolimo sutartis su šiomis respublikomis, kur ji pirmiau- 
sia įsipareigojo "atsisakyti bet kokio prievartos veiksmo prieš jų te- 
ritoriją ir nepriklausomybę". Be to, 1920 metais vadinamajame Lit- 
vinovo protokole - taip jis pavadintas tuometinio Rusijos užsienio 
reikalų komisaro pavaduotojo vardu - Maskva sustiprino savo drau- 
gišką nusiteikimą baltų atžvilgiu. Tai atrodė nuoširdu, nes 1934 me- 
tais Kremlius nepuolimo sutartį pratęsė iki 1945 metų. Tuo tarpu 
minėtasis Litvinovas pabrėžė užsienio reikalų komisarui: "Visas pa- 
saulis turi matyti, kad tai atsirado ne dėl atsitiktinių aplinkybių, o 
yra išraiška mūsų nepaliaujamos taikos politikos, kuri nukreipta tam, 
kad užtikrintų jaunų Baltijos valstybių nepriklausomybę". 

Kad ir labai dėl to džiaugėsi šios valstybės, jos neišdrįso Krem- 

liui pastoti kelio. V. Leninas dar 1917 metais lapkričio 8 dieną pa- 
skelbė: "Jei kuri tauta užpuolama kitos valstybės ir dėl svetimos ka- 
riuomenės buvimo ji negali pati laisvai apsispręsti, tai reiškia prie- 
vartą ir okupaciją". Dar vos prieš keletą dienų, 1917 metais spalio 
28 dieną, Liaudies komisarų taryba XVIII amžiaus Lietuvos - Len- 
kijos valstybės padalijimą paskelbė negaliojančiu ir niekiniu. O gal 
šie iškilmingi pasižadėjimai ir užantspauduotos sutartys buvo tik re- 
culer pour mieux sauter ("pasitraukimas didesniam šuoliui")? 


Pacta non servanda sunt? 
Susitarimų nereikia laikytis? 


Į šį klausimą atsakė Maskvoje 1939 metais rugpjūčio 23 dieną 
tarp diktatūrų atstovų - Molotovo ir Ribentropo - įvykęs dviejų 
šalių slaptas susitarimas, kuris buvo pratęstas rugsėjo 28-ąją; pa- 
gal jį "dėl teritorinių ir politinių pertvarkymų" Baltijos respublikos 
kartu su Suomija buvo paskirtos Sovietų Sąjungos įtakos sferai. 
Pirmoji šito paskyrimo Maskvai pasekmė buvo pagalbos pakta:, 
tą patį rudenį primesti Baltijos vyriausybėms, pagal kuriuos jos bu- 
vo įpareigotos įsileisti į teritoriją Sovietų Rusijos garnizonus. Paskui 
šitą "Trojos arklį" sekė 1940 metų ultimatumas, staiga virtęs šių 
kraštų okupacija ir iš anksto reiškęs Baltijos šalių nepriklausomy- 
bės pabaigą. Šitą sutarties sulaužymą Liaudies komisarų tarybos pir- 
mininkas Molotovas (tai reiškia "plaktukas", Skriabino pseudoni- 
mas) 1940 metų liepos 2 dieną paaiškino Lietuvos atstovui: "Jūs 
turite suprasti, kad mažos valstybės turi išnykti. Todėl Baltijos res- 
publikos kartu su Suomija turi įsilieti į šlovingąją Sovietų Sąjungą. 
Jų tautos bus įtrauktos į sistemą, kuri ateityje viešpataus visur“. 
"Trečias žingsnis buvo 1940 metų liepos 14 ir 15 dienų Liaudies 
seimo rinkimai. Buvo išdalyti vienodi sąrašai ir, lydint policijai ir 
sovietų kareiviams su atkištais durtuvais, jie buvo sumesti į urnas. 
Kas balsavo, tam įspaudė į pasą antspaudą, be kurio savininkas 
prarastų visas teises ir, be to, būtų pasmerktas deportacijai. Nors 
daugeliui pasisekė rinkimų lapelius suplėšyti, naujosios sovietų val- 
džios atstovai išsikovojo pritarimą, kuris siekė nuo 92,8 iki 99,1 
proc. Tai yra išgalvotas skaičius, kurį gyventojai su panieka atme- 
tė. Šitos manipuliacijos padarinys buvo 1940 metais rugpjūčio pra- 

džioje iš visų trijų respublikų į Kremlių nusiųsti delegatai, kurie 
turėjo paprašyti priimti jas narėmis į Sovietų Sąjungą. 

Tada buvo žengtas ketvirtas žingsnis, kai 1941 metų birželį 
prievarta buvo ištremti vadovaujantys asmenys, kuriems nepasi- 
sekė pabėgti į Vakarus. Taip per 40 000" buvo deportuota į Sibi- 
rą. Daugelis buvo kemšami į gyvulinius vagonus, dažnai pridėjus 
važtaraštį, nurodantį prekės rūšį - "žmonės". Tik nedaugelis ga- 
lėjo iš Siaurės poliuje esančių stovyklų grįžti: daugumos kaulus 
apdengė plati balta Sibiro marška. 

Saugiuose Vakaruose daugelis baltų elgėsi bailiai ir manė, kad 
dabar turi gintis "šaltuoju ginklu". Kiekvienas, kuris patyrė šią tra- 
gediją savo kūnu, visiems žinovams turi iškelti klausimą: kaip gintis 
- priekyje karas, už nugaros marios, nėra kur trauktis, o ir iš Vakarų 
jokios pagalbos? Vien prieš latvius buvo pasiųsta 2000 tankų. Gin- 
kluotas pasipriešinimas galėjo visiškai sunaikinti liudininkų kartą ir 
kėlė grėsmę tautų gyvasčiai. Kad išsaugotų save ateičiai, jos žinojo 
geresnius ginklus, čia čekų šveikas turi savo baltišką seserį. 

Siurkščiai pažeidus prigimtines teises ir teisinius susitarimus 
JAV, laisvojo pasaulio vadovaujančioji jėga, negalėjo pripažinti so- 
vietų įvykdytos Baltijos okupacijos, dėl to praėjus savaitei (1940 
m. liepos 23 d.) po klastingų rinkimų, ji pareiškė: "Nuo tos dienos, 
kai Baltijos tautos tapo nepriklausomos, JAV žmonės labai susi- 
domėję ir su simpatija stebėjo įspūdingą jų savivaldos progresą. 
JAV prieštarauja bet kokiai intervencijai nors į vieną iš šių valsty- 
bių, nesvarbu, ar tai būtų stiprus prievartinis kišimasis į suvere- 
nios valstybės vidaus reikalus, ar silpnas. Todėl JAV laikysis savo 
principų, nes be to - kalbama toliau Vašingtono pareiškime - negali 
būti išsaugoti santykiai tarp tautų, supratimas, justicijos ir įstaty- 
mų taisyklės bei pačios civilizacijos pamatas". 

JAV iki pat šių dienų atsisako pripažinti šitą prievartos aktą. 
Taip skelbia 1972 m. birželio 26 d. valstybės departamentas Balti- 


"Remiantis JAV Atstovų Rūmų 83-ojo kongreso antrosios sesijos komiteto trečiąja 
tarpine (negalutine) ataskaita komunistų agresijos klausimais, paskaičiuola, kad "1940-1941 
m., t. y. vienerių metų sovietų okupacijos laikotarpiu, 124 467 asmenys nužudyti arba 
prievarta ištremti į Rusiją; Estijai tenka 59 732, Latvijai - 34250 ir Lietuvai - 30 485". 

"Nuo 1945 m. iki 1974 m. žymiai daugiau lietuvių, latvių ir estų buvo nužudyta arba 
jie prievarta buvo ištremti" (Amerikos lietuvių taryba). 

jos laisvės komitetui (tarybai): JAV nepripažįsta prievartinio įsi- 
traukimo į Sovietų Sąjungą, dėl to Vašingtone yra akredituojamos 
ankstesnės diplomatinės ir konsulinės atstovybės. Savo kelionėje į 
Maskvą 1972 m. gegužę prezidentas Niksonas šitos nuostatos nė 
kiek nepakeitė. "Jūs galite būti tikri dėl to, kad mes sovietams aiš- 
kiai pareiškėme, kaip mes skiriamės žmogaus teisių klausimu". 

Čerčilis taip pat daugelį kartų britams pabrėžė: "Mes niekada 
nepripažinome 1941 m. Rusijos sienų. Jos buvo įgytos prievartos 
būdu gėdingame sandėryje su Hitleriu. Baltijos valstybės turi būti 
suverenios nepriklausomos tautos". 

Šito požiūrio šiandien laikosi dar 35 valstybės, įskaitant ir Šven- 
tąjį Sostą. Jos pripažįsta ankstesnius įgaliotus diplomatinius Balti- 
jos atstovus. Tai, kad Šveicarija prie jų nepriklauso, nesiderina su 
jos laisvės supratimu. 


Ar gali neteisybė įsisenėti? 


Nepaisant visokeriopo pasipiktinimo, Baltijos respublikų už- 
grobimas vis dėlto tokio didelio nerimo, kokio buvo vertas, Vaka- 
ruose nesukėlė, nes sąjungininkės nesitikėjo be Stalino susidoroti 
su Hitleriu ir Japonija. Kad neteisybė neįsigalėtų, apie 80 000 emig- 
rantų, atstovaujančių savo nutildytoms tėvynėms, nesiliovė kovoti 
už jų teises. Nors nesinorėjo sugriauti mūsų gyvenimo, tariamai 
ramaus, atsakingi sluoksniai vis dėlto vėl ragino neužmiršti nutil- 
dytųjų už "geležinės uždangos". 

Europos Taryba 1960 metais birželio 15 dieną kreipėsi į "valsty- 
bių narių vyriausybes remti Baltijos valstybių išeivių pastangas iš- 
saugoti savo nacionalinę kultūrą ir kalbą iki tol, ko! Estija, Latvija ir 
Lietuva mūsų demokratinėse tarptautinėse institucijose įgis laisvų 
valstybių statusą".? Adlai Stivenson'as, JAV atstovas, 1962 metais 
lapkričio 25 dieną Jungtinėse Tautose atsakė į raminantį Sovietų 
Sąjungos memorandumą: "Sovietai pasinaudojo savo pranašumu Ant- 
rojo pasaulinio karo sumaištyje, siekdami tęsti kolonijinio savo kai- 
mynų pavergimo procesą. Sovietų teritorija išplėsta ir nepriklauso- 
mų Estijos, Latvijos ir Lietuvos valstybių sąskaita. Tai yra neteisėta 
aneksija teritorijų, kurių tautos neteko laisvės ir turi tokias pat tei- 
ses, kaip ir Afrikos, Azijos ir Amerikos tautos". 

Šiuo klausimu dar 1948 metais gruodžio 12 dieną Žmogaus 

teisių deklaracijoje 21-ame straipsnyje pabrėžiama: "Tautos valia 
turi būti vyriausybių vadovų sprendimų pagrindas. Si valia turi bū- 
ti išreiškiama demokratiškuose rinkimuose, ir jie turi būti vykdo- 
mi slaptu balsavimu išsaugant laisvo balsavimo procedūrą". 

Sovietų Sąjungos konstitucijoje yra numatyta galimybė sąjun- 
ginėms respublikoms per tautos apsisprendimą išstoti iš sąjungos. 
Tačiau ką reiškia ši popierinė teisė diktatūros sąlygomis? Sovietai 
laikosi savo žodžio taip, kaip grobuonišką caro politiką apibūdino 
prancūzas Marguis de Custine, 1839 metais būdamas Rusijoje: "Ne- 
teisybė užsimiršta, gėda praeina, o grobis lieka. 

Tas, kas bent pusėtinai išmano istoriją, žino, kad grobikas neiš- 
laiko savo naguose pavergtos tautos, jeigu ji išsaugoja savo nacio- 
nalinę savigarbą ir savo laisvės sampratą. 

Toks atvejis yra Baltijos šalys. Pavyzdžiui, per 17 000 lietuvių 
1972 metų vasarį kreipėsi su protestu dėl religijos suvaržymo ne 
tik į Brežnevą, bet ir į Jungtines Tautas. Ir kiek vėliau protestuo- 
dami prieš prievartinį režimą susidegino keturi lietuviai, iš kurių 
trys buvo darbininkai. Rygoje net latvių komunistai atvirai pasi- 
priešino jų tėvynės rusifikacijai. Panašios akcijos vyko ir Estijoje, 
nors sovietai viską darė, kad užgniaužtų baltų nacionalinę savimo- 
nę. Tačiau jie tik laikinai prislopo: kasdienė konfrontacija su oku- 
pantais kaip tik stiprino jų savigarbą ir savimonę tam, kad sutelkę 
jėgas išsilaisvintų iš Sovietų Sąjungos, to tautų kalėjimo. 

Šitas siekimas nėra beviltiškas: juk paliudyta, kad net didžiau- 
sios valstybės nelieka amžinai didelės ir galingos ir kad didžiulės 
valstybės dažnai dar greičiau išnyksta nei mažosios. Su tuo susijęs ir 
Mao cituojamas kinų klasiko posakis: "Kas aukštas išauga, lengvai 
lūžta". Tai, kad iškiliausi tikrai nėra geriausi, beje, tinka ir Sovietų 
Sąjungai. Ir dabar išlikusi geltona juosta rytų horizonte nereiškia 
gera, ji siejasi su ten vis kartesne virstančia nesantaika tarp Sovietų 
Sąjungos ir galybės siekiančios Kinijos Liaudies Respublikos. 

Čia verta prisiminti, kad XIX a. viduryje carinė Rusija per vadi- 
namąsias "nelygias sutartis", kitaip sakant prievarta, užgrobė apie 1,5 
mln. kv. m kinų teritorijos ir iki šiol Sovietų Sąjunga jos negrąžino, dėl 
to tarp Pekino ir Maskvos yra gili praraja. Kai ji dėl rusiškos ideologi- 
jos kurstomų ginčų pagilėjo, nesantaika tapo neapykanta, kuri vos 
neišaugo į karą. Toks Kinijos jėgų išaugimas Sovietų Sąjungai žada 
mažai sėkmės, todėl ji su ginklais eina į rizikingą žygį prieš Pekiną; 


17 


tada Kremlius, jei norėtų įsitvirtinti Rytuose, turėtų pastebimai susil- 
pninti savo Vakarų frontą, 0 tai grėstų atkirčiu. Čia reikėtų pasinau- 
doti ne tik ten esančiomis satelitinėmis valstybėmis, bet ir jos užimto- 
mis Baltijos respublikomis. Kaip carinė imperija prieš Japoniją 1905 
metais patyrė pralaimėjimą, taip Maskva būtų susilpnėjusi, kovoda- 
ma prieš Kiniją, ir tas būtų vedę į visuotinį jos atsitraukimą Vakaruo- 
se. 1895 metais Vilhelmas II Kiniją praminė geltonuoju pavojumi. Ar 
tas "pavojus" dabar nevirto savotiška viltimi, kuri galėtų Rusijos va- 
karinius satelitus kartu su Baltijos respublikomis atvesti į laisvę? 

Tai nėra kokia nors fantazija, įei prisiminsime, kad Sovietų ar- 
mijoje yra tik pusė rusų, kiti kareiviai yra beveik iš 130 kitų tautų, 
kuriomis sunkiu atveju Kremlius nelabai gali pasitikėti. Kaip gali- 
ma pasikliauti satelitų lojalumu, matome akivaizdžiai. 

Netgi rusų tautos atžvilgiu Kremliaus vadovybė patiria sunkumų - 
pakanka pagalvoti vien apie inteligentiją, kai jos minčių reiškėjas An- 
drejus Amalrikas išspausdino knygą (žinoma, slapta) "Ar gali Sovietų 
Sąjunga pergyventi 1984-uosius?" Žinoma, tai retorinis klausimas. Ta- 
čiau verta pastebėti, kad jis apskritai galėjo iškilti. 

Iš viso to turėtų būti aišku, kad Sovietų Sąjunga visiškai nėra kolo- 
na, kaip ji save vaizduoja, todėl ji negali tikėtis prievarta išlaikyti sateli- 
tus kartu su Baltijos valstybėmis. Jie visi tik kumščiu yra Maskvos val- 
domi ir turėtų savo laisva valia pergalingai išsivaduoti iš šių grandinių. 
Zinoma, prispaustieji viską darys, kad vėl atplėštų vartus į laisvę. 

"Tai nėra šaltojo karo tęsinys, bet teisėtos pastangos padėti prasi- 
veržti tautai, kad ji galėtų įgyti elementarią teisę į apsisprendimą. Ši 
teisė yra prigimtinė ir dėl to negali būti niekieno sulaužyta. Jei kas vis 
dėlto bando, tas yra "šaltojo karo" šalininkas, nesupranta laiko ženklų 
ir nesuvokia, kad Jungtinės Tautos Niujorke šitą apsisprendimą savo 
Chartijoje pripažino kaip neginčijamą teisę visoms tautoms. 


Nuo Niujorko iki Helsinkio 


Džiugu, kad Helsinkyje Vakarai ir Rytai susirinko į vieną Eu- 
ropos saugumo ir bendradarbiavimo konferenciją, taip atsiveria 
galimybė sugrįžti prie nedoros sutarties, kurią 1939 metais rug- 
pjūčio 23 dieną sudarė komunistinė Rusija su nacionalsocialistine 
Vokietija, Baltijos šalis atidavusia Sovietų Sąjungos savivalei. Kon- 
ferencija, kurios tikslas buvo tautų bendradarbiavimas ir saugu- 

mas, negali pripažinti jokio susitarimo, kuris trukdytų minėtų ša- 
lių saugumui ir bendradarbiavimui. Baltijos respublikos turi būti 
grąžintos į laisvų valstybių būrį. Jeigu tai neįvyktų teisėtu keliu, tai 
reikia tikėtis nepalaužiamo baltų pasipriešinimo. Lietuvių valsty- 
bės išnykimas iš Europos žemėlapio 1795 metais išprovokavo 1831- 
ųjų, 1863-ųjų, 1904-ųjų ir 1917-ųjų sukilimus, kurie baigėsi Lie- 
tuvos valstybės atkūrimu ir Latvijos bei Estijos valstybių įkūrimu. 
Nereikia būti pranašams, kad numatytume, jog ir šį sykį baltai dėl 
savo atkaklios savigarbos niekada ir įokiu būdu nesusitaikys su 
vergiška priklausomybe nuo Sovietų Sąjungos. 

Dėl viso to 1972 metų rudenį, t. y. rengiamos Europos saugu- 
mo ir bendradarbiavimo konferencijos išvakarėse, Lietuvių di- 
plomatinės tarnybos užsienyje vadovas ministras S. Lozoraitis 
(Roma) atkreipė JTO generalinio sekretoriaus dr. K.Waldheim'o 
dėmesį ir nurodė teisių pažeidimą, kurį Sovietų Sąjunga įvykdė 
Baltijos šalių atžvilgiu. Vien Lietuvoje buvo pažeisti šie paktai: 

1. 1920 m. liepos 12 d. Taikos sutartis. 

2. 1926 m. rugsėjo 28 d. Nepuolimo paktas. 

3. 1928 m. rugpjūčio 27 d. Generalinė sutartis dėl karo pavo- 
jaus, t. y. Briand'o-Kellog'o paktas. 

4. 1933 m. liepos 5 d. Konvencija dėl bet kokios agresijos pa- 
smerkimo 

5. 1939 m. spalio 10 d. Savitarpio pagalbos sutartis. 

Kadangi Sovietų Sąjunga tokias pačias sutartis sulaužė ir Lat- 
vijos bei Estijos atžvilgiu, ministras S. Lozoraitis reikalavo JTO 
pasmerkti šiuos teisių pažeidimus ir prašė paramos grąžinant šioms 
tautoms laisvę, nes JTO Chartija ir jos deklaruojamos žmogaus 
teisės galioja visoms valstybėms narėms, tarp jų ir galingiausioms. 

Sis pabrėžtinas raginimas neturi nieko bendra su karo kursty- 
mu, juo siekiama tik taikos. O ji visų geriausiai saugoma, kai kiek- 
viena tauta, net mažiausia, džiaugiasi laisve, kurią aukštesnioji pa- 
saulio tvarka pripažįsta joms kaip neginčijamą teisę. 

Šios laisvės baltams reikalavo Auguste Forel'is, žymus Ciūricho uni- 
versiteto profesorius, dar Pirmojo pasaulinio karo viduryje. "Laisvė yra 
gražus žodis, - rašė jis 1917 metais Oltene (Šveicarija) pasirodžiusio 
latvės Austros Ozolinios straipsnio pratarmėje, - bet teisingas ir pra- 
smingas jis yra, kai taikomas visiems" (P. 7). 

Ir užmirštiesiems baltams. 

ŠALTINIŲ SĄRAŠAS 

! Žemesniojo valstybės sekretoriaus JAV Valstybiniame depar- 
tamente Summer Welles'o pareiškimas. Išleistas 1940 m. liepos 
23 d. "Valstybės biuletenio departamente". 

* Anglijos Ministro pirmininko Winston Churchil'io 1942 m. 
sausio 8 d. pareiškimas Užsienio reikalų ministrui A. Eden'ui. Iš- 
spausdintas jo memuarų 3-ajame tome ("Didysis aljansas"). Žr. 
sk. 16 ("Anglų ir amerikiečių susitarimai"), P. 695. 

3 Šis Europos tarybos konsultacinio susirinkimo Strasbūre pareiš- 
kimas yra "Prancšime apie padėtį Baltijos valstybėse dvidešimtųjų įjun- 
gimo į Sovietų Sąjungą metinių proga". Šis pranešimas, kaip doku- 
mentas Nr. 1173, išspausdintas Strasbūre 1960 m. rugpjūčio 23 d. 

* Stevenson'o pareiškimas yra rinkinyje "Jungtinių tautų asam- 
blėjos dokumentai" (A 4985, 1962 m. lapkričio 25 d.). Jis cituoja- 
mas skyriuje "Kolonijinių valstybių ir tautų nepriklausomybės de- 
klaracijos vykdymas". 

Apie autorių 


Šveicaro Juozo Ereto (Joseph Ehret) likimą, jo viso gyvenimo 
veiklą Lietuvos labui lėmė lietuvis Mykolas Ašmys, gimęs 1891 metais 
Povilų kaime, Šilutės apskrityje. Jis buvo vienas šviesiausių Klaipėdos 
krašto jaunųjų patriotų, jį nuo vaikystės kankino kaulų džiova, ta- 
čiau kilnių idealų vedamas, baigė gimnaziją, įstojo į Karaliaučiaus 
universitetą studijuoti teisės. Žinias gilino Berlyno, Halės ir Fribūro 
universitetuose, buvo pasiryžęs visas jėgas atiduoti Lietuvai. 1918 me- 
tais M. Ašmys jau buvo užbaigęs disertaciją, bet netikėtai išsekusį 
organizmą pakirto ispaniškas gripas. Mirties akivaizdoje M. Ašmys 
pasikvietė savo studijų draugą ir bendradarbį J. Eretą ir prašė Jį pa- 
vaduoti, dirbant tėvynės labui. Nupiešė atgimstančios Lietuvos per- 
spektyvas, išsakė troškimus. Spausdamas įau šąlančią draugo ranką, 
J. Eretas pažadėjo. Pažadą su kaupu tesėjo, kol pagal paties valią 
1984 metais kovo 13-ąją jo karstą užklojo lietuviška Trispalvė. 

J. Eretas - iškilus Lietuvos ir Sveicarijos mokslininkas, filosofijos 
mokslų daktaras, Lietuvos (vėliau Vytauto Didžiojo) universiteto pro- 
fesorius, Lietuvių katalikų mokslo akademijos akademikas ir garbės 
narys, literatūros istorikas ir pedagogas, publicistas, JAV lietuvių rašy- 
tojų sąjungos garbės narys, visuomenės veikėjas, Lietuvos telegramų 
agentūros (ELTA) steigėjas ir pirmasis vadovas, pirmas inteligentas 
Lietuvos kariuomenės savanoris, uolus Lietuvos nepriklausomybės at- 
kūrimo skatintojas pokario metais - gimė 1896 metais spalio 18 dieną 
Bazelyje. Ten pat baigė gimnaziją. Studijavo germanistiką ir istoriją 
Fribūro, Bazelio ir Lozanos universitetuose. 1918 metais pradėjo dirb- 
ti Lietuvos informacijos biure Lozanoje, kartu su M. Ašmiu leido in- 
formacinius biuletenius ir žurnalą "Litauen". M. Ašmio padedamas 
pradėjo mokytis lietuvių kalbos, susipažino su Fribūro universiteto stu- 
dentais S. Salkauskiu, K. Pakštu, V. Mykolaičiu-Putinu. 1919 metais 
dirbo spaudos specialistu prie Lietuvos misijos Berne, išleido informa- 
cinį leidinį apie Lietuvą vokiečių ir prancūzų kalbomis. Tais pačiais 
metais dr. J. Purickis, Lietuvos atstovas Berne, pakvietė J. Eretą dar- 
buotis atstovybėje kaip spaudos atašė, o metų pabaigoje Lietuvos vy- 
riausybė pakvietė į Kauną dirbti Užsienio reikalų ministerijoje patarė- 
ju ir organizuoti informacijos tarnybas. Įkūręs ELTĄ ir jai vadovauda- 
mas, Aukštuosiuose kursuose dėstė vokiečių kalbą ir literatūrą, Dra- 
mos studijoje - visuotinę literatūrą ir meno istoriją. 1921 metais J. 
Tumo-Vaižganto pakviestas, prisidėjo prie Blaivybės draugijos atgaivi- 
nimo, įkūrė jos spaudos organą "Sargyba", prisidėjo prie Lietuvos sporto 
lygos įsteigimo, redagavo pirmuosius lygos laikraščio "Sportas" nume- 
tius, kartu su Karoliu Dineika įkūrė Lietuvos gimnastikos ir sporto 


21 


federaciją, federacijos laikraštį "Jėga ir grožis“, padėjo įkurti vaikų laik- 
raštėlį "Angelas sargas", vėliau pavadintą "Žvaigždute". 1921 metais 
pradėjo vadovauti Kauno universiteto Teologijos-filosolijos fakulteto 
Visuotinės literatūros katedrai. 1923 metais profesorius išrinktas į Lie- 
tuvos Seimą, buvo Lietuvos katalikų mokslo akademijos narys, visų jos 
suvažiavimų organizatorius. 

1925 metais J. Eretas vedė studentę Oną Jakaitytę ir nuo tol, no- 
rėdamas pabrėžti šeimos lietuviškuma, pasirašinėdavo "Eretas - Jakai- 
tis". Jie išaugino sūnų Juozą, filologą, dukras Aldoną, dramos aktorę, 
Laisvę, piešimo mokytoją, Birutę, tarnautoją, ir Juliją, mokytoją. 

Drauge su kitais J. Eretas 1927 metais įkūrė "Pavasario" liaudies 
universitetą ir tais pačiais metais organizavo Kaune jubiliejinį pava- 
sarininkų kongresą. J. Eretas buvo aktyvus Ateitininkų sąjungos na- 
rys, dalyvavo renginiuose, skaitė paskaitas, kartu sų V. Mykolaičiu- 
Putinu organizavo garsųjį studentų literatų būrelį "Šatrija". 

Lietuvoje J. Eretas išleido "Lengvosios atletikos vadovėlį" (kartu 
su K. Dineika), "Muštuką ir kumščiasvydį", studijas apie mistiką A. 
Seuse (Suso), Eckehartą, Taulerį, Gėtę ir studiją apie pastarojo santy- 
kius su L.Rėza. Aktyviai dalyvavo Lietuvos ir užsienio spaudoje, para- 
šė daug straipsnių ir studijų "Logos", "Židinyje", "Soter", "Naujojoje 
Romuvoje", "Atheneum", nuo 1936 metų bendradarbiavo katalikų in- 
teligentų leidžiamame dienraštyje "XX amžius“, 1930-aisiais išrinktas 
Teologijos-filosofijos žurnalo "Atheneum" redaktoriumi. 

1940 metais uždarius Teologijos-filosofijos fakultetą, visa profesū- 
ra, taigi ir J. Eretas, buvo atleista. Su šeima jis apsigyveno Žmonos 
tėviškėje Pakorbūdžių kaime, Sintautų valsčiuje, slapstėsi pas ūkinin- 
kus, kad nesuimtų. 1941 metais pasitraukė į Vokietiją, tačiau su šeima 
pateko į SS lagerius, iš kurių Sveicarijos vyriausybės pastangomis buvo 
išvaduotas. Apsigyvenęs gimtajame Bazelyje ir tapęs Fribūro universi- 
teto kancleriu, niekada nepamiršo savo antrosios tėvynės - Lietuvos. 

Užsienyje parašė ir išleido trilogiją "Tremtis - prakeikimas ar už- 
davinys", "Iremties lietuvis idėjų sūkuryje", "Mažosios tautos ir vals- 
tybės", monografijas apie S.Salkauskį, K.Pakštą, Pranciškui Jurui skirtą 
"Valančiaus šviesa už marių". 

Savo kūrybinę galią atidavęs savo antrajai tėvynei Lietuvai, amži- 
najam poilsiui J. Eretas atgulė savo pirmojoje tėvynėje. Bazelio ka- 
pinėse Eretų giminės antkapiniame paminkle įrašyta: Cecilia Ehret- 
Boos 1359-1941, Ona Jakaitytė-Eretienė 1898-1954, Aldona Lange- 
Ehret 1928-1976, Joseph Ehret-Jakaitis 1896-1984, Laisvutė Ehret 
1932-1993. 

Algimantas ZOLUBAS 

